b'\n_START_ARTICLE_\nBoeing P-26 Peashooter\n_START_SECTION_\nZgodovina letala\n_START_PARAGRAPH_\nLetalo so za\xc4\x8deli projektirati pod delovnim imenom Boeing Model 248 v septembru leta 1931. Bilo je prvo povsem kovinsko enokrilno letalo v zgodovini letalske industrije v ZDA. Letalo je imelo odprto pilotsko kabino in fiksno (neuvla\xc4\x8dljivo) podvozje. Prvi prototip, pod imenom XP-936 je poletel 20. marca 1932. Letalo se je zaradi precej naprej pomaknjenih prednjih koles rado prekucnilo pri \xc4\x8demer je umrlo veliko pilotov. Produkcijska verzija, poimenovana P-26A je zato dobila oja\xc4\x8deno \xc2\xbbgrbo\xc2\xab\xc2\xa0za pilotsko kabino, delno spremenjeno strukturo kril ter radijsko postajo. Prvi serijski \xc2\xbbPeashooter\xc2\xab, kot so ga ljubkovalno poimenovali piloti, je poletel 10. januarja 1934, celotna serija 111 letal pa je bila kon\xc4\x8dana junija istega leta._NEWLINE_Kasneje so izdelali \xc5\xa1e dodatnih 25 letal P-26B, ki so bila opremljena z motorjem Pratt & Whitney R-1340-33 Wasp ter 23 P-26C z izbolj\xc5\xa1anim sistemom za dovajanje goriva ter novim uplinja\xc4\x8dem._NEWLINE_Za izvoz so izdelali dodatnih 11 primerkov pod imenom Model 281 za Kitajsko ter enega za \xc5\xa0panijo._NEWLINE_Kljub temu, da je bilo letalo ob za\xc4\x8detku druge svetovne vojne \xc5\xbee zastarelo, je postal P-26 prvi ameri\xc5\xa1ki lovec, ki je sestrelil japonsko letalo. To se je zgodilo ob japonskem napadu na Filipine, ko sta dva Boeinga P-26 s filipinskima pilotoma prestregla japonske bombnike in dva od njih sestrelila. Obramba Filipnov je namre\xc4\x8d temeljila na 26 lovskih letalih te vrste, ve\xc4\x8dina od njih pa je bila uni\xc4\x8denih na tleh ob japonskem bombardiranju._NEWLINE_Ta akcija pa ni bila prva, ki jo je videlo to letalo. Prvi spopad je to letalo do\xc5\xbeivelo leta 1937 nad Kitajsko, ko so se izvozni modeli 281 spopadli z japonskimi lovci v drugi kitajsko-japonski vojni._NEWLINE_Ameri\xc4\x8dani so letalo umaknili iz uporabe leta 1942, zadnji primerki pa so leteli v enotah gvatemalskega vojnega letalstva do leta 1957._NEWLINE_Skupaj so izdelali 170 primerkov tega lovskega letala, do danes pa sta se ohranila dva primerka, ki \xc5\xa1e vedno letita.'